PREDKLADACIA SPRÁVA

Štatistický úrad Slovenskej republiky (ďalej len „úrad“) predkladá na pripomienkové konanie návrh vyhlášky Štatistického úradu Slovenskej republiky, ktorou sa vydáva Program štátnych štatistických zisťovaní na roky 2027 až 2029 (ďalej len „návrh vyhlášky“) podľa § 12 ods. 1 a § 18 ods. 6 zákona č. 540/2001 Z. z. o štátnej štatistike v znení neskorších predpisov (ďalej len „zákon“). 

Účelom predloženého návrhu vyhlášky je zabezpečiť zdroje údajov na tvorbu a skvalitnenie štátnej štatistiky a zostavenie štatistík v súlade s Európskym štatistickým programom a s potrebami používateľov štatistických informácií.  

[bookmark: _GoBack]Návrh vyhlášky pozostáva z paragrafovej časti a štyroch príloh.  V paragrafovej časti sú vymedzené základné pojmy na účely vyhlášky, obsah príloh vyhlášky, podrobnosti o spôsobe poskytovania údajov spravodajskými jednotkami, transpozičné ustanovenie, zrušovacie ustanovenie a delená účinnosť. Príloha č. 1 ustanovuje štátne štatistické zisťovania na ktorých vykonanie je príslušný úrad. Príloha č. 2 ustanovuje štátne štatistické zisťovania, na ktorých vykonanie sú príslušné iné orgány vykonávajúce štátnu štatistiku podľa § 4 ods. 1 písm. b) zákona. Príloha č. 3 ustanovuje administratívne zdroje údajov, ktoré sa budú využívať v nasledujúcom trojročnom programovom období na štatistické účely. Príloha č. 4 je transpozičná príloha.

Návrh vyhlášky sa nepredkladá na vnútrokomunitárne pripomienkové konanie.

Návrh zákona je v súlade s Európskou chartou územnej samosprávy.

